**Plungės RAJONO SAVIVALDYBĖS VALDOMŲ ĮMONIŲ kolegialių ir vienasmenių ORGANŲ FORMAVIMO TVARKOS APRAŠAS**

**I SKYRIUS**

**BENDROSIOS NUOSTATOS**

1. Plungės rajono savivaldybės valdomų įmonių kolegialių ir vienasmenių organų formavimo tvarkos aprašas (toliau – Aprašas) nustato Plungės rajono savivaldybės (toliau – Savivaldybė) valdomų įmonių kolegialių ir vienasmenių organų formavimą, atrankos komisijos sudarymą, Savivaldybės valdomų įmonių vadovo atrankos kriterijus, konkurso organizavimo tvarką, Savivaldybės valdomų įmonių valdymo organų atlygį.

2. Aprašo nuostatos taikomas nuo jo įsigaliojimo dienos.

**II SKYRIUS**

**SĄVOKOS**

3. Apraše vartojamos sąvokos:

3.1. **Atrankos komisija** **–** Savivaldybės administracijos direktoriaus įsakymu sudaryta komisija, skirta kandidatų į Savivaldybės valdomų įmonių kolegialių organų narių vietas atrankos procedūroms atlikti;

3.2. **Kandidatai** – fiziniai asmenys, pretenduojantys būti atrinkti į tam tikro Savivaldybės valdomų įmonių kolegialaus ar vienasmenio valdymo organo narių vietas;

3.3. **Savivaldybės administracijos direktorius** – Savivaldybės turtines ir neturtines teises Savivaldybės įmonėse, taip pat akcinėse ir uždarosiose akcinėse bendrovėse įgyvendinanti Savivaldybės vykdomoji institucija;

3.4. **Savivaldybės įmonė** – iš Savivaldybės turto įsteigta arba įstatymų nustatyta tvarka Savivaldybei perduota įmonė, kuri nuosavybės teise priklauso Savivaldybei ir jai perduotą ir jos įgytą turtą valdo, naudoja bei juo disponuoja patikėjimo teise;

3.5. **Savivaldybės kontroliuojama bendrovė** – akcinė bendrovė arba uždaroji akcinė bendrovė, kurios akcijos ar dalis akcijų, suteikiančių daugiau kaip 1/2 visų balsų šios bendrovės visuotiniame akcininkų susirinkime, priklauso Savivaldybei nuosavybės teise;

3.6. **Savivaldybės valdoma įmonė** – Savivaldybės kontroliuojama bendrovė ir Savivaldybės įmonė;

3.7. Kitos Apraše vartojamos sąvokos apibrėžtos kituose įstatymuose ir teisės aktuose.

**III skyrius.**

**SAVIVALDYBĖS VALDOMŲ ĮMONIŲ KOLEGIALIŲ ORGANŲ NARIŲ skyrimas ir atrankos komisijos sudarymas**

4. Savivaldybės administracijos direktoriui nusprendus atrinkti narį (-us) į Savivaldybės valdomos įmonės kolegialaus organo nario (-ių) vietą (-as) (stebėtojų tarybą, o jos nesant – valdybą), Savivaldybės administracijos direktorius raštu apie tai praneša Savivaldybės valdomai įmonei. Savivaldybės administracijos direktoriaus rašte Savivaldybės valdomai įmonei nurodoma, į kurį Savivaldybės valdomos įmonės kolegialų organą bus atliekama atranka ir konkrečiai į kurią

(-ias) nario (-ių) vietą (-as) pagal Aprašo 12.1.- 12.4 papunkčiuose nurodytas kompetencijų sritis, taip pat nurodomi kandidatams nustatyti bendrieji ir specialieji reikalavimai bei Aprašo IV skyriuje nurodyti kandidatų nepriklausomumo kriterijai, jeigu atliekama atranka į nepriklausomo kolegialaus organo nario vietą.

5. Savivaldybės administracijos direktoriaus sprendimu Savivaldybės tarnautojas į Savivaldybės valdomos įmonės kolegialų organą turi būti skiriamas (renkamas) laikantis teisės aktų reikalavimų, įvertinus Savivaldybės tarnautojo gebėjimus, dalykines ir asmenines savybes, motyvaciją, profesinę ir (ar) darbo patirtį, netaikant Apraše reglamentuojamos atrankos procedūros.

6. Darbuotojų atstovai į Savivaldybės valdomų įmonių valdybų narius skiriami Savivaldybės administracijos direktoriaus įsakymu, laikantis teisės aktų nustatytų kvalifikacinių bei kitų reikalavimų ir netaikant Apraše reglamentuojamos atrankos procedūros, tačiau įvertinus darbuotojo atstovo profesionalius gebėjimus, dalykines ir asmenines savybes, motyvaciją, profesinę ir (ar) darbo patirtį.

7. Nepriklausomi valdybos nariai atrenkami vadovaujantis šiame Apraše nustatyta atrankos procedūra.

8. Savivaldybės administracijos direktoriaus įsakymu sudaroma 3 narių Atrankos komisija. Atrankos komisija sudaroma Savivaldybės administracijos direktoriaus kadencijos laikotarpiui iš vieno Savivaldybės administracijos darbuotojo, vieno Savivaldybės tarybos deleguoto Savivaldybės tarybos nario ir vieno nepriklausomo (nesusijusio su Savivaldybe ir Savivaldybės kontroliuojamomis įmonėmis), nepriekaištingos reputacijos asmens, turinčio specialių žinių personalo valdymo srityje arba didesnę nei 10 metų vadovavimo patirtį. Atrankos komisijos nuostatus tvirtina Savivaldybės administracijos direktorius.

9. Atrankos komisija vykdo Savivaldybės valdomų įmonių kolegialių organų nepriklausomų narių atranką. Apie vykdomą nepriklausomų kandidatų atranką skelbiama Savivaldybės ir Savivaldybės valdomos įmonės, į kurią vykdoma kolegialaus organo nepriklausomo nario atranka, interneto svetainėse. Atrankos komisija vykdo nepriklausomų kandidatų atranką bei tikrina, ar Savivaldybės administracijos direktoriaus siūlomi Savivaldybės administracijos valstybės tarnautojai ir Savivaldybės valdomos įmonės siūlomi darbuotojai (kandidatai) atitinka šio Aprašo IV skyriuje nurodytus bendruosius atrankos kriterijus.

10. Atrankos komisija savo veikloje turi vadovautis veiklos skaidrumo, teisėtumo, lygiateisiškumo, atsakingumo principais.

11. Atrankos komisijos nariai privalo saugoti ir jokiems tretiesiems asmenims neatskleisti darbo metu sužinotų asmens duomenų. Atrankos komisijos nariai privalo informuoti kitus Atrankos komisijos narius ir Savivaldybės administracijos direktorių apie egzistuojantį interesų konfliktą ir nusišalinti nuo sprendimų priėmimo Atrankos komisijoje, esant interesų konflikto situacijai.

**IV Skyrius.**

**BENDRIEJI ir specialieji REIKALAVIMAI KANDIDATAMS Į savivaldybės valdomos įmonės kolegialaus organo NARIUS. Kandidatų nepriklausomumo kriterijai**

12. Specialiuosius reikalavimus kandidatams į Savivaldybės valdomos įmonės kolegialaus organo narius, vadovaudamasis galiojančiais teisės aktais, nustato Savivaldybės administracijos direktorius įsakyme pradėti kolegialaus organo nario (-ių) atrankos procedūrą. Bet kuriuo atveju Savivaldybės administracijos direktorius siekia, kad visi kiekvienos Savivaldybės valdomos įmonės kolegialaus organo nariai turėtų bent vieną iš toliau nurodytų kompetencijų ir kolegialaus organo sudėtyje nebūtų daugiau nei 2 tos pačios srities, nurodytos Aprašo 12.1.- 12.4 papunkčiuose, narių:

12.1. kompetenciją finansų (finansų valdymo, finansų analizės ar audito) srityje. Šią kompetenciją patvirtina 3 metų darbo juridinio asmens finansininku, darbo finansų konsultavimo, finansinių paslaugų, audito srityse patirtis arba aukštasis finansų arba audito srities išsilavinimas;

12.2. kompetenciją strateginio planavimo ir valdymo srityje. Šią kompetenciją patvirtina 3 metų darbo juridinio asmens valdyboje, darbo juridinio asmens vadovu, darbo strateginio planavimo arba juridinio asmens struktūrinio padalinio valdymo srityse patirtis;

12.3. ūkio šakos, kurioje veikia valstybės valdoma įmonė, žinių. Žinias apie ūkio šaką, kurioje veikia valstybės valdoma įmonė, patvirtina darbo arba ūkinės komercinės veiklos vykdymo atitinkamoje ūkio šakoje ar joje veikiančiame juridiniame asmenyje patirtis arba aukštasis atitinkamos srities ir krypties išsilavinimas, susijęs su aktualios ūkio šakos sritimi;

12.4. kitas kompetencijas (pvz., teisės, vadybos, žmogiškųjų išteklių valdymo srityse).

13. Kandidatai į Savivaldybės valdomų įmonių valdybų narius turi atitikti šiuos bendruosius reikalavimus:

13.1. turėti aukštąjį universitetinį ar jam prilygintą išsilavinimą;

13.2. teisės aktų nustatyta tvarka neatimta ir neapribota kandidato teisė eiti atitinkamas pareigas, į kurias pretenduojama, ir atlikti toms pareigoms priskirtas funkcijas;

13.3. per pastaruosius 5 metus kandidatas nėra atšauktas iš juridinio asmens vienasmenio ar kolegialaus organo dėl netinkamo pareigų atlikimo;

13.4. kandidatas nėra asmuo, kuriam nuosavybės teise priklauso tos bendrovės arba su ja susijusios bendrovės akcijos, ir asmuo, kuris yra tokio akcininko atstovas.

14. Nustatant, ar kandidatas į Savivaldybės valdomos įmonės kolegialaus organo narius yra nepriklausomas, taikomi šie nepriklausomumo kriterijai:

14.1. Kandidatas, teikdamas prašymą dalyvauti atrankoje ir iki atrankos procedūrų pabaigos, negali būti tos bendrovės, į kurią pretenduoja, vadovas ir paskutinius 3 metus neturi būti ėjęs tokių pareigų, taip pat bendrovės, į kurią pretenduoja, darbuotojas ir paskutinius 3 metus neturi būti ėjęs tokių pareigų, taip pat kandidatas neturi gauti ir per paskutinius 3 metus neturi būti gavęs atlyginimo iš tos bendrovės, į kurią pretenduoja, išskyrus atlygį už kolegialaus organo nario pareigas.

14.2. Kandidatas neturi turėti nuosavybės teise tos bendrovės, į kurią pretenduoja, akcijų ir negali būti tokio akcininko atstovas.

14.3. Kandidatas, teikdamas prašymą dalyvauti atrankoje ir iki atrankos procedūrų pabaigos, negali turėti ir per praėjusius 3 metus neturi būti turėjęs verslo ryšių su ta bendrove, į kurią pretenduoja, nei tiesiogiai, nei kaip turinčio tokių ryšių subjekto partneris, akcininkas, vadovas ar kolegialaus organo narys. Neturinčiu verslo ryšių kandidatu laikomas subjektas, kuris negauna jokių pajamų iš bendrovės (išskyrus pajamas už kolegialaus organo nario pareigų ėjimą).

14.4. Kandidatas, teikdamas prašymą dalyvauti atrankoje ir iki atrankos procedūrų pabaigos, negali būti ir per paskutinius 3 metus neturi būti buvęs audito įmonės, kuri atlieka ar atliko tos bendrovės, į kurią pretenduoja, auditą, partneriu, akcininku, vadovu, kolegialaus organo nariu arba darbuotoju.

14.5. Kandidatas neturi būti Savivaldybės tarnautojas ar Savivaldybės administracijos darbuotojas ir paskutinius 3 metus neturi būti ėjęs tokių pareigų.

14.6. Kandidatas neturi būti bendrovės vadovo arba Aprašo 14.1 – 14.5 papunkčiuose nurodytų asmenų artimas giminaitis (tėvai ir vaikai, seneliai ir vaikaičiai, broliai ir seserys) ir šeimos narys (artimu šeimos nariu laikomi kartu su tuo asmeniu gyvenantys vaikai (įvaikiai), tėvai (įtėviai), broliai ir seserys ir jų sutuoktiniai, asmens sutuoktinis (sugyventinis), taip pat sutuoktinio tėvai).

14.7. Kandidatas neturi būti ėjęs tos bendrovės, į kurią pretenduoja, valdybos nario pareigų du iš eilės įstatuose nustatytus įgaliojimų laikotarpius.

14.8. Kandidatas neturi būti asmuo, jau esantis 3 ar daugiau Savivaldybės valdomų įmonių valdybų sudėtyje.

14.9. Neturi būti kitų aplinkybių, dėl kurių yra arba gali kilti jo arba jo artimo giminaičio ar šeimos nario (kaip jis apibrėžtas Aprašo 14.6 papunktyje) ir bendrovės interesų konfliktas.

**V skyrius.**

**Nepriklausomų kandidatų į savivaldybės valdomų įmonių kolegialIŲ organŲ narius atrankos skelbimas ir atrankos vykdymas**

15. Atrankos į nepriklausomų kandidatų į Savivaldybės valdomų įmonių kolegialaus organo narius skelbime nurodoma ši informacija:

15.1. Savivaldybės valdomos įmonės pavadinimas, teisinė forma, kodas, buveinė, Savivaldybės valdomos įmonės interneto svetainės adresas;

15.2. Savivaldybės valdomos įmonės adresas ir elektroninio pašto adresas, kuriais kandidatai turi pateikti dokumentus;

15.3. atrankos būdas – pokalbis;

15.4. konkretus laikotarpis, kuriam kandidatas būtų skiriamas (renkamas) į Savivaldybės valdomos įmonės kolegialaus organo narius;

15.5. valdybos nariui keliami Valstybės ir savivaldybės įmonių įstatyme nustatyti bendrieji reikalavimai arba atitinkamai Aprašo IV skyriuje nustatyti bendrieji reikalavimai kandidatui į bendrovės kolegialų organą, taip pat Aprašo IV skyriuje nurodyti nepriklausomumo kriterijai;

15.6. specialieji reikalavimai kandidatui į Savivaldybės valdomos įmonės kolegialaus organo nario vietą;

15.7. dokumentai, kuriuos privalo pateikti kandidatai:

15.7.1. kandidato prašymas dalyvauti atrankoje ir sąžiningumo deklaracija (toliau – kandidato prašymas);

15.7.2. kandidato gyvenimo aprašymas;

15.7.3. kiti reikalingi dokumentai ar jų kopijos, patvirtinantys, kad kandidatas atitinka šiame Apraše nurodytus reikalavimus;

15.8. dokumentų priėmimo terminas;

15.9. kontaktinis asmuo, atsakingas už kandidatų atrankos dokumentų priėmimą ir išsiuntimą ar perdavimą, taip pat kontaktinio asmens telefono numeris ir elektroninio pašto adresas.

16. Kandidatams nustatomas 20 kalendorinių dienų terminas nuo viešo paskelbimo dienos pateikti nustatytiems dokumentams. Kandidatas dokumentus gali pateikti asmeniškai, išsiųsti paštu (registruotu laišku), per kurjerių tarnybą arba elektroniniu paštu.

17. Atrankos komisija, gavusi kandidatų pateiktus dokumentus, per 7 kalendorines dienas patikrina šių dokumentų turinį, ar kandidatas pateikė visus skelbime nurodytus dokumentus, ar jis atitinka bendruosius ir specialiuosius reikalavimus, taip pat nepriklausomumo kriterijus. Jeigu kandidatas pateikė netikslius ar neišsamius duomenis apie tai, kad atitinka skelbime nurodytus bendruosius, specialiuosius reikalavimus ar nepriklausomumo kriterijus, Atrankos komisija privalo elektroniniu paštu prašyti kandidatą šiuos duomenis patikslinti, papildyti arba paaiškinti raštu per protingą, bet ne vėlesnį nei 7 kalendorinių dienų, terminą, jį skaičiuojant nuo tokio prašymo kandidatui pateikimo.

18. Atrankos komisija atmeta kandidatūrą, jeigu ši neatitinka skelbime nurodytų bendrųjų reikalavimų ar nepriklausomumo kriterijų arba jeigu kandidatas nepateikė ar nepatikslino netikslių ar neišsamių duomenų apie tai, ar jis atitinka bendruosius, specialiuosius reikalavimus ar nepriklausomumo kriterijus, ir apie atmetimo priežastis informuoja kandidatą elektroniniu paštu ne vėliau kaip per 7 kalendorines dienas nuo tokio sprendimo priėmimo dienos.

19. Atrankos komisija, įvertinusi kandidatų pateiktus dokumentus, bet ne vėliau kaip per 35 dienas nuo viešo paskelbimo apie atranką dienos, priima sprendimą sudaryti galutinį kviestinų į atrankos pokalbį kandidatų sąrašą (toliau – galutinis kviestinų kandidatų sąrašas). Atrankos komisijos pirmininkas ne vėliau kaip per 14 kalendorinių dienų nuo galutinio kviestinų kandidatų sąrašo sudarymo dienos privalo surengti Atrankos komisijos posėdį, kuriame būtų sukviesti visi į atrankos pokalbį kviestini kandidatai. Apie šaukiamą posėdį, jo datą, vietą ir laiką kviestini kandidatai privalo būti informuoti ne vėliau kaip likus 5 darbo dienoms iki atrankos pokalbio. Galutiniame kviestinų kandidatų sąraše turi būti aukštesnių gebėjimų ir kompetencijų kandidatai, palyginti su kitais kandidatais, t. y. tokie kandidatai turi turėti aukštesnio lygio ar papildomą išsilavinimą, mokėti papildomų užsienio kalbų, turėti išskirtinės darbo patirties ar kitų privalumų, kurie būtų reikšmingi vykdant Savivaldybės valdomos įmonės kolegialaus organo nario veiklą, tačiau į galutinį kviestinų kandidatų sąrašą turi būti įtraukta ne mažiau nei 1/3 kandidatų, atitinkančių bendruosius, specialiuosius reikalavimus ir nepriklausomumo kriterijus, skaičiaus.

20. Atrankos pokalbis gali vykti naudojant informacines ir elektroninių ryšių technologijas. Kandidatas, pageidaujantis atrankos pokalbyje dalyvauti naudojant informacines ir elektroninių ryšių technologijas, privalo apie tai pranešti Atrankos komisijai ne vėliau kaip prieš 2 darbo dienas iki numatyto pokalbio datos.

21. Kiekvieno kandidato, dalyvavusio atrankos pokalbyje, surinkti balsai įrašomi į kandidatų vertinimo lentelę, kuri yra atrankos protokolo dalis ir pildoma dėl kiekvieno Savivaldybės valdomos įmonės kolegialaus organo nario vietos. Daugiausia balsų surinkęs kandidatas (-ai) Atrankos komisijos sprendimu teikiamas Savivaldybės administracijos direktoriui kandidatūrai tvirtinti.

22. Tais atvejais, kai Savivaldybės valdomoje įmonėje nėra sudaroma stebėtojų taryba, Savivaldybės administracijos direktorius išduoda įgaliojimą kelti Atrankos komisijos sprendime nurodytus kandidatus Savivaldybės valdomos įmonės visuotiniame akcininkų susirinkime ir balsuoti už juos, o kai Savivaldybė valdo visus balsus suteikiančias Savivaldybės valdomos įmonės akcijas, – priima vienintelio akcininko sprendimą skirti Atrankos komisijos sprendime nurodytus kandidatus valdybos nariais. Stebėtojų taryba Savivaldybės valdomos įmonės valdybos nariais skiria kandidatus iš Atrankos komisijos pateikto sąrašo.

23. Informacija apie Savivaldybės valdomų įmonių kolegialius ir vienasmenius valdymo organų narius skelbiama Savivaldybės ir Savivaldybės valdomų įmonių interneto svetainėse.

**VI SKYRIUS.**

**SAVIVALDYBĖS valdomų įmonių KOLEGIALIŲ ORGANŲ NARIŲ ir vadovų ATLYGIS**

24. Savivaldybės valdomos įmonės vadovo atlygis turi būti siejamas su Savivaldybės valdomai įmonei nustatytų strateginių ilgalaikių ir trumpalaikių tikslų įgyvendinimu.

25. Vadovaujantis Lietuvos Respublikos akcinių bendrovių įstatymo nuostatomis, Savivaldybės valdomos įmonės kolegialių organų nariams gali būti mokamos metinės išmokos (tantjemos). Metinės išmokos (tantjemos) negali viršyti 1/5 dalies Savivaldybės kontroliuojamos bendrovės vadovui nustatyto metinio atlyginimo dydžio.

26. Jeigu būtų nuspręsta Savivaldybės valdomos įmonės kolegialių organų nariams mokėti metines išmokas (tantjemas), tuomet iš anksto, kiekvieno nario kadencijos pradžioje, turi būti nustatyti aiškūs tikslai ir kriterijai, pagal kuriuos būtų nustatoma, ar tantjemos turės būti išmokėtos.

27. Atlygis už veiklą Savivaldybės valdomos įmonės kolegialiuose organuose mokamas tik nepriklausomiems kolegialių organų nariams. Savivaldybės kontroliuojamos bendrovės nepriklausomam kolegialaus organo nariui atlygis skiriamas Savivaldybės kontroliuojamos bendrovės visuotinio akcininkų susirinkimo sprendimu, o Savivaldybės įmonės – Savivaldybės administracijos direktoriaus įsakymu. Atlygis mokamas iš šios bendrovės lėšų. Savivaldybės valdoma įmonė su nepriklausomu kolegialaus organo nariu sudaro veiklos sutartį, kurioje turi būti aptarta nepriklausomo kolegialaus organo nario atlygis, teisės ir pareigos, atsakomybė ir kiti su kolegialaus organo nario veikla susiję klausimai.

28. Savivaldybės administracijos direktorius inicijuoja visų Savivaldybės kontroliuojamų bendrovių visuotiniuose akcininkų susirinkimuose klausimo dėl nepriklausomų kolegialių organų narių atlygio už jų veiklą kolegialiuose organuose vietoje tantjemų arba kartu su tantjemomis svarstymą.

29. Savivaldybės valdomos įmonės nepriklausomo kolegialaus valdymo organo nario atlygis turi būti fiksuotas, t. y. neturėti kintamos dalies ir neviršyti 1/5 dalies Savivaldybės valdomos įmonės vadovui nustatyto viso atlygio, o kolegialaus organo pirmininkui (jei juo išrinktas nepriklausomas kolegialaus organo narys) – 1/3 tokio atlygio dydžio.

30. Savivaldybės valdomos įmonės kolegialaus organo narių civilinė atsakomybė gali būti apdrausta vadovaujančių asmenų civilinės atsakomybės draudimu Savivaldybės valdomos įmonės lėšomis.

31. Savivaldybės valdomos įmonės kolegialūs organai kartą per metus turi parengti savo veiklos ataskaitą ir ne vėliau kaip iki eilinio visuotinio akcininkų susirinkimo turi būti pateikti Savivaldybės administracijos direktoriui.

32. Informacija apie esamų Savivaldybės valdomų įmonių nepriklausomų kolegialių organų narių atlygį skelbiama Savivaldybės valdomos įmonės interneto svetainėje.

**VII SKYRIUS**

**SAVIVALDYBĖS VALDOMOS ĮMONĖS VADOVO ATRANKA**

33. Savivaldybės valdomos įmonės vadovas priimamas į darbą viešo konkurso būdu, laikantis veiklos skaidrumo, teisėtumo, lygiateisiškumo principų.

34. Savivaldybės valdomos įmonės vadovo atrankos konkursą organizuoja, vykdo, sprendimus dėl vadovo skyrimo ar rinkimo, atšaukimo priima: Savivaldybės įmonės – Savivaldybės administracijos direktorius, Savivaldybės valdomos įmonės – bendrovės valdyba.

35. Konkursas dėl Savivaldybės įmonės vadovo atrankos organizuojamas Lietuvos Respublikos Vyriausybės nustatyta tvarka, skelbiamas Valstybės tarnybos departamento interneto svetainėje per Valstybės tarnybos valdymo informacinę sistemą. Apie organizuojamą konkursą turi būti skelbiama Savivaldybės valdomos įmonės interneto svetainėje, Savivaldybės interneto svetainėje.

36. Kandidatai į Savivaldybės valdomos įmonės vadovo pareigas turi atitikti šiuos bendruosius kriterijus:

36.1. aukštasis universitetinis arba jam prilygintas išsilavinimas;

36.2. nepriekaištinga reputacija;

36.3. nesusijęs su kitais fiziniais ir juridiniais asmenimis ryšiais, dėl kurių kyla interesų konfliktas;

36.4. teisės aktų nustatyta tvarka neatimta ir neapribota teisė eiti atitinkamas pareigas, į kurias keliamas kandidatas, ir atlikti toms pareigoms priskirtas funkcijas;

36.5. per pastaruosius 5 metus asmuo nėra atšauktas iš juridinio asmens kolegialaus organo dėl netinkamo pareigų vykdymo;

36.6. kandidatu negali būti asmuo, kuriam nuosavybės teise priklauso tos Savivaldybės kontroliuojamos bendrovės ar su ja susijusios bendrovės akcijos, ir asmuo, kuris yra tokio akcininko atstovas;

36.7. nėra aplinkybių, numatytų Lietuvos Respublikos viešųjų ir privačių interesų derinimo valstybinėje tarnyboje įstatymo penktajame skirsnyje, dėl kurių asmuo negali dirbti valstybės valdomos įmonės vadovu ar būti kolegialaus organo nariu;

36.8. kandidatas turi turėti ne mažiau kaip 1 metų vadovaujamo darbo patirties. Atitinkamas patirties terminas nustatomas organizuojant konkursą į konkrečios Savivaldybės valdomos įmonės vadovo pareigas.

37. Savivaldybės įmonės – Savivaldybės administracijos direktorius, o Savivaldybės kontroliuojamos bendrovės – atitinkamas jos organas nustato specialius vadovo atrankos kriterijus, atsižvelgdami į konkrečios Savivaldybės valdomos įmonės veiklos sritį.

38. Savivaldybės įmonės vadovas pareigas pradeda eiti nuo sprendime dėl jo paskyrimo nurodytos dienos, Savivaldybės kontroliuojamos bendrovės vadovas pareigas pradeda eiti nuo jo išrinkimo dienos, jei su juo sudarytoje sutartyje nenustatyta kitaip.

39. Savivaldybės valdomos įmonės vadovo kadencija apibrėžta Lietuvos Respublikos akcinių bendrovių įstatyme ir Lietuvos Respublikos valstybės ir savivaldybės įmonių įstatyme.

40. Pasibaigus pirmajai kadencijai, vadovas gali būti skiriamas ar renkamas antrajai kadencijai, atsižvelgiant į tai, ar vadovo pirmosios kadencijos laikotarpiu Savivaldybės valdoma įmonė pasiekė visus jai nustatytus veiklos tikslus. Priėmus sprendimą neskirti ar nerinkti vadovo antrajai kadencijai, likus 3 mėnesiams iki vadovo pirmosios kadencijos pabaigos, taip pat likus 3 mėnesiams iki vadovo antrosios kadencijos pabaigos, organizuojamas viešas konkursas Savivaldybės valdomos įmonės vadovo pareigoms eiti.

**VIII SKYRIUS.**

**BAIGIAMOSIOS NUOSTATOS**

41. Savivaldybės valdomos įmonės kolegialaus organo pirmininku negali būti renkamas tos Savivaldybės valdomos įmonės darbuotojas, jei jis išrinktas kolegialaus organo nariu.

42. Paaiškėjus aplinkybėms, dėl kurių Savivaldybės valdomos įmonės nepriklausomas kolegialaus organo narys nebeatitinka bent vieno iš šiame Apraše ar galiojančiuose teisės aktuose nustatytų nepriklausomumo kriterijų, toks kolegialaus organo narys turi būti atšauktas iš kolegialaus organo nario pareigų ne vėliau kaip per 10 darbo dienų nuo šių aplinkybių paaiškėjimo momento.

43. Tai, kas nereglamentuota Apraše, sprendžiama taip, kaip numatyta Lietuvos Respublikos teisės aktuose.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_